Sada se čeka naputak vrhovne uprave Viteškog reda Svetoga groba jeruzalemskoga

Vodstvo Hrvatske magistralne delegacije Svetoga groba jeruzalemskoga obratilo se vrhovnoj upravi Viteškog reda u Rimu zbog uloge člana te delegacije i hrvatskog potpredsjednika Sabora Željka Reinera, izjavio je fra Darko Tepert, duhovnik delegacije. HDZ-ovac je, podsjetimo, u Saboru prije nekoliko dana glasao za ratifikaciju Istanbulske konvencije.

‘S obzirom na nedavno provedeno glasovanje u Hrvatskom saboru o ratifikaciji Konvencije Vijeća Europe o sprečavanju i borbi protiv nasilja nad ženama i nasilja u obitelji, Hrvatska magistralna delegacija Viteškoga reda Svetoga groba jeruzalemskoga izražava svoju čvrstu vjernost Papi i privrženost nauku i Učiteljstvu Crkve, što je i jedna od odlika koje, prema odredbama Statuta, trebaju krasiti svakoga člana ovoga Viteškoga reda’, naveo je Tepert, prenosi Večernji.

‘S obzirom na ulogu koju je član ove Magistralne delegacije, potpredsjednik Hrvatskoga sabora akademik Željko Reiner imao kod ratifikacije spomenute Konvencije, vodstvo Hrvatske magistralne delegacije Svetoga groba jeruzalemskoga obratilo se vrhovnoj upravi Viteškoga reda Svetoga groba jeruzalemskoga u Rimu tražeći naputke za daljnje postupanje’, dodao je.